
 Dobrodelni koncert Gasilske zveze Domžale 
[bookmark: _GoBack]z namenom zbiranja sredstev za sklad pokojnega Rajka Novaka 
Domžale, 30. septembra



									  Velja govorjena beseda 



Spoštovana župana občine Domžale in občine Trzin,
spoštovana poslanca Državnega zbora,
spoštovana predsednik in poveljnik Gasilske zveze Slovenije ter Gasilske zveze Domžale,
cenjene gasilke in cenjeni gasilci ter vsi prijatelji gasilstva.

Z velikim veseljem sem se odzvala vabilu na dobrodelni koncert, ki vas že petnajsto leto povezuje v skupnem prizadevanju za dobro. Lepo je videti, kako je iz začetne pobude o oblikovanju posebnega sklada za gasilke in gasilce ter gasilske družine zrasla pomembna in prepoznavna dobrodelna zgodba, ki vsako leto dosega nove razsežnosti. Predvsem pa je dragoceno, da je v vsem času ohranila svoje bistvo – pripravljenost pomagati, čut za sočloveka, povezanost in moč skupnosti, ki stopi skupaj, ko je to potrebno.

Gasilke in gasilci ste tisti, ki vedno, brez pomisleka, priskočite na pomoč. S svojim znanjem in veščinami, ponujeno roko ter srčnostjo ljudem in živalim v najtežjih časih nudite varnost, oporo, tolažbo in pomoč. Ne glede na nevarnost in ne glede na čas, podnevi in ponoči, stopate v središče nesreč in težkih človeških usod. Zato tudi vam ni lahko. Ob pogledu na strah, negotovost in bolečino ljudi, ki jih rešujete, tudi vi občutite težo dogodkov, ki so povzročili gorje. Vendar v sebi nosite moč, odgovornost, požrtvovalnost in predanost, da naredite vse za zaščito življenj in premoženja. Nesebično in solidarno se razdajate za druge in skupnost, za ljudi, ki jih pogosto ne poznate, in za skupnost, ki ji pripadate.

Zato je še kako prav, da je bil ustanovljen sklad za pomoč gasilkam in gasilcem ter njihovim družinam, čeprav vašega prostovoljstva, požrtvovalnosti in nesebičnega dela ni mogoče zares poplačati. Lahko pa vam posamezniki, družba in skupnost z različnimi dejanji izkazujemo hvaležnost ter vam stojimo ob strani takrat, ko pomoč potrebujete tudi sami. Sklad Rajka Novaka zato ni le oblika pomoči, temveč je tudi izraz spoštovanja do vseh vas, ki svoj čas, znanje in plemenito poslanstvo namenjate vsem nam za varnost naših domov, družin in živali. 

Spoštovane in spoštovani.

Nocoj v tej dvorani vsi čutimo posebno energijo – energijo dobrote, srčnosti, povezanosti in solidarnosti. Zbrali smo se ljudje dobre volje, odkritih misli in odprtih src, povezani v skupni želji, da stojimo drug ob drugem, da v težavah ne pogledamo stran in da človeku v stiski pokažemo, da ni sam. Zato se v imenu Republike Slovenije zahvaljujem vsem prisotnim, nastopajočim in organizatorjem ter seveda vsem gasilkam in gasilcem za vašo držo, nesebično delo, požrtvovalnost in pripravljenost pomagati. 

Iskrena hvala, ker s svojim zgledom dokazujete, da prostovoljstvo in solidarnost nista le besedi, temveč vrednoti, ki ju vsak dan znova potrjujete z dejanji. Hvala, ker nam stojite ob strani, ko vas najbolj potrebujemo, in ker s srčnostjo soustvarjate skupnost, v kateri nihče ne bi smel ostati sam. Moč družbe se namreč ne meri le po tem, kar zmore doseči, temveč predvsem po tem, kako zna poskrbeti za najranljivejše in pomoči najbolj potrebne. Naša prava človečnost se kaže v pripravljenosti prisluhniti, razumeti stisko drugega, stopiti skupaj ter ponuditi oporo in pomoč, ko ju nekdo najbolj potrebuje.

Zato vsi skupaj iskreno, srčno in odkrito ustvarjajmo tako Slovenijo. Hvala vam in srečno vsem. Gasilkam in gasilcem želim varno opravljanje plemenitega poslanstva tudi v prihodnje.

Živelo gasilstvo. Živela Slovenija.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

